《再赠谢高士得之》
宋代·释居简

我曲非俗音，亦非正始音。阒然洞遗响，万籁俱为瘖。

有弦不足弹，无弦不足寻。与之俱浮沈，适以写我心。

谢郎介洁弥明操，结喉深目苍髯槁。刘生侯喜不相逢，弗联石鼎歌南风。

援琴速我城南道，为我从头写怀抱。不是山林同苦心，更有阿谁弹得到。

曲终月堕仍反闻，欲弹不弹心自论。小俟茶甘回齿颊，唤起胎仙舞三叠。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。